
Această fişă nu obligă Curtea şi nu este exhaustivă 
Dreptul la propria imagine

Hotărâre a Marii Camere 

von Hannover împotriva Germaniei (nr. 40660/08 şi nr. 60641/08) 
07.02.2012 

Reclamanţii sunt prinţesa Caroline von Hannover şi soţul acesteia, prinţul Ernst August von Hannover. Invocând art. 8, aceştia au denunţat refuzul instanţelor germane de a interzice orice nouă publicare a două fotografii realizate fără consimţământul lor, înfăţişându-i în vacanţă, apărute în două reviste germane în perioada 2002–2004. Aceştia au susţinut, în special, că instanţele nu ţinuseră suficient seama de hotărârea pronunţată în 2004 de Curtea Europeană a Drepturilor Omului în cauza von Hannover împotriva Germaniei (cererea nr. 59320/00 – a se vedea infra). 

Curtea a constatat că nu a fost încălcat art. 8. 

Hotărâri ale Camerei 
Peck împotriva Regatului Unit (nr. 44647/98) 
28.01.2003 

Obiectul cauzei îl constituie dezvăluirea către mass-media a unor imagini surprinse cu o cameră de televiziune cu circuit închis (CCTV) instalată pe stradă, care îl înfăţişau pe reclamant cu un cuţit în mână, fapt ce a condus la publicarea şi difuzarea pe scară largă a imaginii sale. 

Curtea a stabilit încălcarea art. 8 (dreptul la respectarea vieţii private) din Convenţia Europeană a Drepturilor Omului. 
von Hannover împotriva Germaniei (nr. 59320/00) 
24.06.2004 

Cauza priveşte publicarea în revistele germane a două serii de fotografii realizate în 1993 şi, respectiv, 1997, care o înfăţişau pe prinţesa Caroline von Hannover într-un cadru privat. Aceste fotografii au făcut obiectul a trei acţiuni în faţa instanţelor germane, conducând la trei hotărâri de referinţă, pronunţate de Curtea Federală de Justiţie în 1995, respectiv de Curtea Constituţională Federală în 1999, prin care cererile reclamantei au fost respinse. 
Curtea a stabilit că deciziile instanţelor naţionale au încălcat dispoziţiile art. 8. 
O altă cauză introdusă de prinţesa Caroline von Hannover, referitoare la publicarea de fotografii, a fost soluţionată de Marea Cameră (a se vedea supra). 
Sciacca împotriva Italiei (nr. 50774/99) 
11.01.2005 

Fotografia doamnei Sciacca a fost publicată în două cotidiene, în contextul a două acţiuni penale declanşate împotriva acesteia pentru mai multe infracţiuni, între care aceea de evaziune fiscală. 
Curtea a constatat încălcarea dispoziţiilor art. 8.

Gurgenidzé împotriva Georgiei (nr. 71678/01) 
17.10.2006 

Fotografia domnului Gurgenidze a fost publicată într-un ziar împreună cu o serie de articole în care acesta era acuzat de furtul unui manuscris aparţinând unui scriitor celebru. 
Curtea a stabilit încălcarea dispoziţiilor art. 8. 
Verlagsgruppe News GmbH împotriva Austriei (nr. 2) (nr. 10520/02) 
14.12.2006 

Obiectul cauzei în constituie o ordonanţă preşedinţială care interzicea societăţii reclamante, care deţinea şi edita publicaţia săptămânală News din Viena, publicarea fotografiei unui magnat austriac în cadrul unor articole pe tema acuzaţiilor de evaziune fiscală de mare amploare aduse acestuia.  
Curtea a stabilit încălcarea dispoziţiilor art. 10 (libertatea de exprimare). 
Tonsbergs Blad AS şi Haukom împotriva Norvegiei (nr. 510/04) 
01.03.2007 

Reclamanţii, societatea editoare a unui ziar local şi redactorul-şef al acestuia la momentul producerii faptelor, au fost obligaţi la plata unei despăgubiri către directorul general adjunct al uneia dintre cele mai mari societăţi industriale din Norvegia, pe motiv că publicaseră articole, împreună cu o fotografie a acestuia din urmă, în contextul unor susţineri potrivit cărora acesta nu ar fi respectat condiţia de rezidenţă permanentă, aplicabilă bunurilor sale. 
Curtea a stabilit încălcarea dispoziţiilor art. 10. 
Mgn Limited împotriva Regatului Unit (nr. 39401/04) 
18.01.11 

În această cauză, societatea editoare Mgn Limited a susţinut că Regatul Unit ar fi adus atingere dreptului său la liberă exprimare prin: 
- hotărârea prin care instanţele naţionale au stabilit că, prin publicarea de către aceasta în Daily Mirror a unor articole şi clişee pe tema curei de dezintoxicare cu stupefiante a manechinului Naomi Campbell, i-a fost încălcat dreptul la viaţă privată a acesteia, şi 
- obligarea acesteia la plata „onorariilor de rezultat”, convenite între domnişoara Campbell şi avocaţii săi în cadrul aceleiaşi proceduri. 
Curtea a stabilit lipsa încălcării dispoziţiilor art. 10 (libertatea de exprimare şi de informare) din Convenţia Europeană a Drepturilor Omului în ceea ce priveşte capătul de cerere al Mgn Limited referitor la viaţa privată, precum şi încălcarea dispoziţiilor art. 10 din convenţie în ceea ce priveşte onorariile de rezultat pe care Mgn Limited a fost obligată să le plătească. 
Mosley împotriva Regatului Unit (nr. 48009/08) 
10.05.2011 

Reclamantul, Max Mosley, a fost preşedintele Federaţiei Internaţionale a Automobilelor, o asociaţie nonprofit care se numără printre structurile de conducere ale campionatului mondial de Formula 1. Cererea priveşte publicarea în săptămânalul News of the World şi pe site-ul web al acestuia a unor articole, imagini şi clipuri video care dezvăluiau detalii referitoare la viaţa sexuală a domului Mosley. Acesta a contestat lipsa unei obligaţii legale impuse de Regatul Unit mass-mediei în legătură cu avertizarea prealabilă a persoanelor care fac obiectul unor reportaje cu privire la intenţia acestora de a le publica, astfel încât persoanele respective să dispună de posibilitatea de a împiedica publicarea acestora prin solicitarea pronunţării unei ordonanţe provizorii. 
Curtea a stabilit lipsa încălcării dispoziţiilor art. 8, menţionând că obligaţia impusă mass-mediei de avertizare prealabilă a persoanelor care urmează să facă obiectul unor articole nu este conţinută în textul convenţiei. 
Kurier Zeitungsverlag şi Druckerei GmbH (nr. 2) împotriva Austriei (nr. 1593/06) şi Krone Verlag GmbH împotriva Austriei (nr. 27306/07) 
19.06.2012 

Obiectul cauzelor îl constituie o acţiune în despăgubiri formulată în temeiul legii privind mijloacele de informare în masă de către o mamă şi copilul acesteia împotriva a două societăţi editoare ale căror publicaţii asiguraseră acoperirea mediatică a litigiului dintre părinţi referitor la încredinţarea copilului. 
Curtea a stabilit lipsa încălcării art. 10. Aceasta a hotărât, în special, că reportajele detaliate au adus atingere gravă vieţii private a copilului, prin dezvăluirea identităţii acestuia şi publicarea de fotografii în care acesta putea fi recunoscut, precum şi că despăgubirea acordată era proporţională. 
Cerere inadmisibilă 
Minelli împotriva Elveţiei (nr. 14991/02) 
Decizia din 14.06.2005 
Se referea la apariţia într-o publicaţie săptămânală a unui articol în care domnul Minelli, avocat şi jurnalist care a luat parte în mod frecvent la dezbateri publice în mass-media, era calificat drept „braconier”, cu referire la activitatea sa de consilier în cadrul unui lanţ de supermarketuri. Invocând art. 8, reclamantul s-a plâns că, prin utilizarea termenului „braconier” şi publicarea fotografiei sale în articolul în cauză, a fost încălcat dreptul său la respectarea vieţii private. 
Curtea a declarat capătul de cerere ca inadmisibil, menţionând, în special, că reclamantul nu putea solicita o respectare absolută a vieţii sale private, având în vedere că el însuşi se expusese public. 
� Fişa tematică a fost preluată de pe site-ul Curţii Europene a Drepturilor Omului şi a fost tradusă cu sprijinul Institutului European din România.

